Már színiakadémiai tanulmányai alatt is játszott epizódszerepeket különféle televíziós sorozatokban. Első jelentős filmszerepét az 1977-ben forgatott "Zapach ziemi" "(A föld illata)" című lengyel–jugoszláv filmben alakította Jagoda szerepében. Emlékezetes alakítást nyújtott Makk Károly 1982-es "Egymásra nézve" című filmjében a leszbikus Lívia megformálásával. (A filmben a Szapolowska partnerét játszó Jadwiga Jankowska-Cieślak az 1982-es cannes-i filmfesztiválon a legjobb női alakítás díját kapta.) Ugyancsak 1982-ben Jan Nowicki oldalán játszott a "Wielki Szu" című filmben. 1983-ban főszerepet kapott a "Lata dwudzieste... lata trzydzieste... (Húszas évek... harmincas évek...)" című népszerű zenés komédiában. Ezt követően főként Krzysztof Kieślowskival dolgozott. Szerepelt Kieślowski 1984-ben készített "Bez końca (Befejezés nélkül)", valamint 1988-as "Krótki film o miłości (Rövidfilm a szerelemről)" című filmjében. Ez utóbbi alakításáért a chicagói filmfesztiválon Arany Hugó-díjat kapott, a gdański filmfesztiválon pedig a legjobb női alakítás díját kapta meg.